Vene kultuurikeskuse fassaad
Vene kultuurikeskuse üldvaade
Hoone portikus
**Vene Kultuurikeskus** on Tallinna linna hallatav kultuuriasutus aadressil Mere puiestee 5.

Linnaasutusena loodi Vene Kultuurikeskus 2001. aastal.

Hoone
-----

Kultuurikeskuse hoone ehitati Nõukogude ajal Tallinna laevastiku ohvitseride majaks (vene keeles Таллиннский Дом офицеров флота). Silmapaistva stalinistliku uusklassitsistliku sammastega hoone projekteerimist Tallinna pommitamisel hävinud kino Grand Marina asemele alustati 1952. aastal. Ehitamisel kasutati osaliselt ära selles kohas 1914. aastast asunud esinduskino Grand Marina (hiljem Ars) ning Nikolai Imetegija kiriku kogudusele kuulunud hoone. Arhitekt Aleksandr Kuznetsovi projekteeritud maja valmis 1954. aastal. Hoone siseplaan koosnes 168 ruumist. Seal oli 1000 inimest mahutav saal, lugemistuba, loenguteruum ja kohvik. Lava mahutas kuni 150 inimest.

Hoone vestibüül ja saalid kaunistati sammastega, rõdud ja karniisid kuldornamendiga. Saali lage kaunistas NSV Liidu sõjalaevastiku päeva pühitsemist kujutav laemaal. Hoone kaunistamiseks loodi neliteist madalreljeefi Vene ja Nõukogude sõjalaevastiku ajaloo ja laevastiku igapäevase elu ainetel, mis kaunistavad hoone fassaadi koos 12 massiivse sambaga. Hoone vaatajatesaali paigutati kõrgreljeefid Marxi, Engelsi, Lenini ja Stalini portreedega. Reljeefide loomisel lõi kaasa hulk eesti skulptoreid: Enn Roos, Aleksander Kaasik, Arseni Mölder, Linda Rosin, Erika Haggi, Endel Taniloo ja Elfriide Maran. Uue kultuuriasutuse kõrvale rajati suur park.

Maja ees oli kaks Aegna Merekindlusest pärit suurtükki, mis praegu asetsevad Kaitsejõudude peastaabi ees.

Aastatel 1993–2000 rentis linn kultuurikeskuse hoonet AS-ile Rukon. 1997. aastal tunnistati hoone kultuuriministri määrusega arhitektuurimälestiseks. 2001. aastal hakkas hoones tegutsema Tallinna linna hallatav Vene Kultuurikeskus.

Aastatel 2006–2009 remonditi hoonet ulatuslikult ja taastati selle varasem hiilgus.

Tegevus
-------

Vene Kultuurikeskuses töötavad mitmed loomingulised kollektiivid: draama-, koori-, koreograafia-, muusika- ja kunstistuudiod, sh stuudioteater Grotesk, teater Junost, kunstistuudio Artec, tantsuteater Entree, lastekoor Allegro. Stuudiotes tegutsevad lapsed ja täiskasvanud osalevad kõigil Vene Kultuurikeskuse üritustel – festivalidel, ülevaatustel, konkurssidel, kontsertidel. Kultuurikeskuse laval esinevad ka välismaa kollektiivid, toimuvad kontserdid, rahvusvahelised konkursid ja festivalid. 
Keskuse direktor on Eduard Toman.

Viited
------

1. 1 2 3  Tallinna entsüklopeedia. I köide Tallinn: Eesti Entsüklopeediakirjastuse AS, 2004, lk 323.
2. ↑  Vene Kultuurikeskuse põhimääruse kinnitamine
3. ↑  Kultuurimälestiste riiklik register
4. 1 2  "Uus kultuuriasutus Tallinnas". *Sirp ja Vasar, nr 2*. 8. jaanuar 1954. Vaadatud 20.01.2017.
5. ↑  "EN Kunstnike Liidus". *Sirp ja Vasar, nr 23*. 5. juuni 1953. Vaadatud 20.01.2017.
6. ↑  Info Lennusadama muuseumi ekspositsioonist.
7. ↑  Tallinn lõpetab laevastiku ohvitseride maja rendilepingu. Delfi, 11. oktoober 2000.
8. ↑  "teatri koduleht". Originaali arhiivikoopia seisuga 6. september 2016. Vaadatud 1. juunil 2016.

Välislingid
-----------

* Kultuurikeskuse koduleht